પાસીઘાટથી 100 કિ.મીના અંતરે આવેલ લંકાબાલીની નજીક આવેલ ‘આકાશીગંગા’ નામનું સ્થળ પવિત્ર ગણાય છે. કાલિકા પુરાણ મુજબ ભગવાન વિષ્ણુએ સતીના દેહના ટુકડા કર્યા ત્યારે તેમનું મસ્તક આ સ્થળે પડ્યું હતું. આકાશી ગંગાનો અર્થ ઊંચાઈ પરના પાણી જેવો થાય છે. આ સ્થળેથી દૂર દૂર તળ પ્રદેશમાં વહી જતી બ્રહ્મપુત્રનું વિહંગ દશ્ય જોવા મળે છે. પાસીઘાટથી 100 કિ.મીના જ અંતરે આવેલા અન્ય એક સ્થળ ‘માલીની થાન’ વિશે એમ કહેવાય છે કે ભગવાન કૃષ્ણ રાજા ભીષ્મકની પુત્રી રૂકમણિને પરણીને પરત ફરતી વખતે આ સ્થળે રોકાયા હતા. જ્યાં તેમનો આદર સત્કાર ભગવાન શિવ અને પાર્વતીએ અનુપમ પુષ્પો વડે કર્યો હતો. આથી ભગવાન કૃષ્ણે પાર્વતીને માલીની નામથી સંબોધ્યાં હતાં. તે પરથી સ્થળનું નામ માલીની પડ્યું. જે અપભ્રંશ થઈને માલીની થાન બની રહ્યું છે. અહીં પૌરાણિક મંદિરના અવશેષો નિહાળી શકાય છે.